পুঁজিবাদ পরবর্তী ‘সবুজ অর্থনীতির’ যুগসন্ধিক্ষণে যুক্তরাষ্ট্রে প্রেসিডেন্ট নির্বাচিত হয়েছেন ডোনাল্ড ট্রাম্প। অথচ স্বয়ংক্রিয়ভাবে পিছিয়ে পড়া কয়লাখনি চালু এবং খনিজ তেল অবাধে উত্তোলনের প্রক্রিয়ায় ‘জীবাশ্ম অর্থনীতির’ মাধ্যমে উচ্চ মজুরিসহ প্রচুর কর্মসংস্থান সৃষ্টি ও জ্বালানি চাহিদা মেটাতে চান ট্রাম্প। এর পাশাপাশি যুক্তরাষ্ট্রসহ ১২টি এশীয় ও প্রশান্ত মহাসাগরীয় দেশ স্বাক্ষরিত ‘ট্রান্স প্যাসিফিক পার্টনারশিপ (টিপিপি) চুক্তিও বাতিল করার ঘোষণা দিয়েছেন। এ চুক্তি নিয়ে আগে থেকেই যুক্তরাষ্ট্রে যথেষ্ট বিরোধিতা ছিল। এ চুক্তি থেকে স্বাক্ষরিত দেশগুলোর তুলনায় সেসব দেশের (যুক্তরাষ্ট্রসহ) বহুজাতিক বড় বড় করপোরেট প্রতিষ্ঠানই বেশি লাভবান হবে বলে অভিযোগ উঠেছিল। তাই ডোনাল্ড ট্রাম্প চান যুক্তরাষ্ট্রের বহির্বাণিজ্যের ক্ষেত্রে বিভিন্ন দ্বিপক্ষীয় চুক্তি। তিনি গণচীনসহ বিভিন্ন শিল্পসমৃদ্ধ দেশের সঙ্গে নতুন করে দর-কষাকষি করতে চান। তাতে ভিন্ন ভিন্নভাবে বাণিজ্যের ক্ষেত্রে শুল্ক ও যুক্তরাষ্ট্রের প্রভাব প্রতিপত্তি খাটানো অনেক সহজ হবে বলে ট্রাম্প মনে করেন। টিপিপি ২০১৫ সালে স্বাক্ষরিত হলেও এখনো তা কার্যকর হয়নি, কিন্তু সম্প্রতি পেরুতে সমাপ্ত টিপিপি সম্মেলনে যুক্তরাষ্ট্রের বিদায়ী প্রেসিডেন্ট বারাক ওবামাসহ সব নেতাই মুক্তবাণিজ্য চুক্তি বহাল রাখার পক্ষে মত প্রকাশ করেছেন। কিন্তু ডোনাল্ড ট্রাম্প তাঁর ঘোষণা অনুযায়ী টিপিপি বাণিজ্য চুক্তি থেকে যুক্তরাষ্ট্রকে সরিয়ে নিলে তা সম্পূর্ণ অসার হয়ে পড়বে বলে অনেকে মত প্রকাশ করেছেন। শুধু তা-ই নয়, আন্তর্জাতিক বাণিজ্যে বিভিন্ন জটিলতা কাটিয়ে ওঠা এবং বিশেষ করে আন্তর্জাতিকভাবে সংযোগ স্থাপনের ক্ষেত্রে যে একটি বৈশ্বিক পদ্ধতি তৈরি হয়েছে, তা বাধাগ্রস্ত হবে বলে অভিযোগ উঠেছে। তাতে বাণিজ্যের ক্ষেত্রে যুক্তরাষ্ট্রের প্রাধান্য বা নেতৃত্ব বিপন্ন হওয়ার আশঙ্কা রয়েছে। সে উদ্ভূত পরিস্থিতিকে কেন্দ্র করে চীন ও জাপান যে নতুন পন্থা অবলম্বন করবে তাতে যুক্তরাষ্ট্র শেষ পর্যন্ত কাক্সিক্ষত ফল নাও পেতে পারে। তা ছাড়া নর্থ আমেরিকান ফ্রি ট্রেড অ্যাগ্রিমেন্ট (নাফটা) পুনর্বিন্যাস করার কথাও বহুবার উল্লেখ করেছেন নবনির্বাচিত মার্কিন প্রেসিডেন্ট ট্রাম্প।